Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Mũtumia, mwana wa kahĩĩ, na ndamathia (1-6)
-
Mikaeli kũrũa na ndamathia (7-12)
-
Ndamathia kũnyarira mũtumia ũcio (13-17)
12 Gũgĩcoka gũkĩoneka kĩoneki kĩnene igũrũ: Mũtumia wahumbĩtwo nĩ riũa, na mweri warĩ rungu rwa nyarĩrĩ ciake, na igũrũ rĩa kĩongo gĩake aarĩ na thũmbĩ ya njata ikũmi na igĩrĩ,
2 na aarĩ na nda. Na nĩ aarĩraga mũno na agacaya nĩ ruo rwa kũgĩa mwana.
3 Na gũkĩoneka kĩoneki kĩngĩ igũrũ. Atĩrĩrĩ, ndamathia nene yarĩ na rangi wa mwaki na ciongo mũgwanja na hĩa ikũmi, na igũrũ rĩa ciongo ciayo yarĩ na thũmbĩ mũgwanja ng’emie;
4 na yakururagia gĩcunjĩ gĩa ithatũ kĩa njata cia igũrũ na mũting’oe wayo, na ĩgĩciharũrũkia thĩ. Nayo ndamathia ĩyo ĩgĩikara ĩrũgamĩte mbere ya mũtumia ũcio warĩ hakuhĩ kũgĩa mwana, nĩguo agĩa mwana, ĩmerie mwana ũcio wake.
5 Nake akĩgĩa mwana wa kahĩĩ, ũrĩa ũkaarĩithagia ndũrĩrĩ na rũthanju rwa kĩgera. Na mwana ũcio wake akĩhurio agĩtwarũo harĩ Ngai gĩtĩ-inĩ gĩake kĩa ũnene.
6 Nake mũtumia ũcio akĩũrĩra werũ-inĩ, kũrĩa ahaarĩrĩirio handũ nĩ Ngai na no kuo angĩkaaherũo irio thikũ ngiri na magana merĩ ma mĩrongo ĩtandatũ.
7 Na igũrũ gũkiumĩra mbaara: Mikaeli na araika ake makĩrũa na ndamathia ĩyo, nayo ndamathia ĩyo na araika ayo makĩrũa nao
8 no matiatooririe, o na matiacokire kuonerũo gwa gũikara kũu igũrũ.
9 Nĩ ũndũ ũcio ndamathia ĩyo ĩkĩharũrũkio, nĩyo nyoka ĩrĩa ya tene, o we wĩtagwo Mũcukani na Shaitani, ũrĩa ũhĩtithagia thĩ yothe; akĩharũrũkio nginya thĩ, o na araika ake makĩharũrũkio hamwe nake.
10 Ngĩcoka ngĩigua mũgambo mũnene igũrũ woiga:
“Rĩu Ngai nĩ areheire andũ ũhonokio na hinya wake nĩ ũguũrĩtio na Ũthamaki wake ũkahandwo na wathani wa Kristo wake ũkambĩrĩria, nĩ gũkorũo ũrĩa ũthitangaga ariũ a Ithe witũ nĩ aharũrũkĩtio, o we ũmathitangaga mbere ya Ngai witũ mũthenya na ũtukũ!
11 Na makĩmũhoota kũgerera thakame ya Gatũrũme na kũgerera kiugo kĩa ũira wao, na matietigagĩra nginya kũũrũo nĩ mĩoyo yao.
12 Nĩ ũndũ ũcio-rĩ, gĩkenei igũrũ rĩrĩ o na inyuĩ mũikaraga kuo! Kaĩ thĩ o na iria irĩ na haaro-ĩ, tondũ Mũcukani nĩ aharũrũkĩte kũrĩ inyuĩ arĩ na marũrũ manene, akĩmenyaga atĩ arĩ na ihinda inini.”
13 Hĩndĩ ĩrĩa ndamathia ĩyo yoonire atĩ nĩ yaharũrũkio nginya thĩ, ĩkĩnyarira mũtumia ũcio waciarĩte mwana ũcio wa kahĩĩ.
14 No mũtumia ũcio akĩheo mathagu merĩ ma nderi nene nĩguo ahote kũmbũka nginya handũ harĩa haaharĩirio nĩ ũndũ wake werũ-inĩ, o ho angĩkaaherũo irio ihinda na mahinda na nuthu ihinda arĩ haraya na ndamathia ĩyo.
15 Nayo ndamathia ĩyo ĩgĩtahĩka maĩ matariĩ o ta rũũĩ kuuma kanua-inĩ kayo thutha wa mũtumia ũcio, nĩguo athererio nĩ rũũĩ rũu.
16 No thĩ ĩgĩteithia mũtumia ũcio, nayo ĩgĩathamia kanua kayo ĩkĩmeria rũũĩ rũrĩa rwatahĩkĩtwo nĩ ndamathia ĩyo kuuma kanua-inĩ kayo.
17 Nĩ ũndũ ũcio ndamathia ĩyo ĩkĩrakara mũno nĩ mũtumia ũcio na ĩgĩthiĩ kũrũa mbaara na arĩa maatigarĩte a rũciaro rwake, arĩa mathĩkagĩra maathani ma Ngai na maheetwo wĩra wa kũruta ũira wĩgiĩ Jesu.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Kũguũrĩrio 12
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn eng_Latn